Kolbrún Bergþórsdóttir skrifar 28. nóvember 2019 08:00 Dimitri Þór Ashkenazy klarínettuleikari kemur fram með Sinfóníuhljómsveitinni í kvöld . Fréttablaðið / Anton Brink Dimitri Þór Ashkenazy klarínettuleikari leikur einleik á tónleikum Sinfóníuhljómsveitar Íslands í kvöld , fimmtudagskvöld . Dimitri fæddist árið 1969 í New York en ólst upp á Íslandi hjá foreldrum sínum , Þórunni Jóhannsdóttur og Vladimir Ashkenazy . Hann hóf píanónám sex ára gamall . „ Foreldrar mínir spiluðu á píanó og bróðir minn sömuleiðis og þá lá beinast við að ég lærði á píanó , “ segir hann . „ Þar sem eiginlega allir spiluðu á píanó langaði mig til að gera eitthvað nýtt , eitthvað annað . Systir mín spilaði á flautu og mér fannst að það hlyti að vera frábær tilfinning að spila á hljóðfæri sem væri mitt og valdi klarínett . “ Hann hefur oft komið fram með föður sínum á tónleikum . „ Við erum báðir fullkomnunarsinnar . Hann er ótrúlega góður listamaður , góður píanóleikari og sömuleiðis góður maður . Það er einstaklega þægilegt að vinna með honum sem manneskju . “ Dimitri talar góða íslensku . „ Hún er nú ekki svo góð , “ segir hann þegar blaðamaður hrósar honum . „ Ég reyni að viðhalda henni eins og ég get og tala íslensku við íslenskt tónlistarfólk þegar ég spila með því . “ Hann býr í Sviss og segist reyna að koma einu sinni á ári til Íslands . Síðast lék hann með Sinfóníuhljómsveitinni á Íslandi fyrir rúmum áratug . Á tónleikum í kvöld leikur hann sjaldheyrðan klarínettukonsert eftir franska tónskáldið Jean Françaix . „ Því miður þekkja ekki nægilega margir þennan konsert . Það er ótrúlega gaman að hlusta á og spila þetta verk sem er frá árinu 1968 . Þetta er tiltölulega nýtt verk en samt ekki nýtt . Það er mjög aðgengilegt fyrir áheyrendur , eins og blanda af Ravel og Poulenc . “ Önnur verk á efnisskrá tónleikanna eru sinfónía eftir Joseph Bologne og Lemminkäinen-svítan efir Jean Sibelius . Dimitri hefur leikið með sinfóníuhljómsveitum og í heimsfrægum tónleikasölum víða um heim , meðal annars á Proms-tónlistarhátíðinni í Royal Albert Hall . Starfs síns vegna er hann á stöðugum ferðalögum . „ Það er stundum lýjandi . Ég er orðinn fimmtugur og núna þarf ég að æfa mig meir en þegar ég var ungur . Þetta er samt alltaf jafn skemmtilegt . “ Hann segir Eldborgarsal Hörpu vera frábæran . „ Hann er mjög fallegur og hljómburðurinn er afar góður . Það er frábært að spila í þessum sal . Það eru ellefu ár síðan ég kom síðast til Íslands sem tónlistarmaður en ég hef aldrei komið inn í Hörpu fyrr en nú . Ég er mjög hrifinn . “